b'\n_START_ARTICLE_\nJ\xc3\xb5\xc3\xb5pre P\xc3\xbcha Suurkannataja Georgiuse kirik\n_START_PARAGRAPH_\nJ\xc3\xb5\xc3\xb5pre P\xc3\xbcha Suurkannataja Georgiuse kirik on EA\xc3\x95K haldusalas olev \xc3\xb5igeusu kirik P\xc3\xa4rnumaal P\xc3\xa4rnu linnas J\xc3\xb5\xc3\xb5pre k\xc3\xbclas.\n_START_SECTION_\nKoguduse ajaloost\n_START_PARAGRAPH_\nP\xc3\xa4rnumaal J\xc3\xb5\xc3\xb5pre kandis siirdus \xc3\xb5igeusku 1848. aastal esimesena kohalik vallakohtu kirjutaja J\xc3\xbcri Grauverk. Kohalik m\xc3\xb5isnik peksis ta selle eest poolsurnuks. J\xc3\xbcri Grauverk viibis P\xc3\xa4rnu ja Riia vanglates kolm aastat. Baltimaade kindralkuberneri sekkumise tulemusena vabastati Grauverk p\xc3\xa4rast kolme vangla-aastat ja talle anti h\xc3\xbcvituseks talukoht. J\xc3\xb5\xc3\xb5pre eestlastest \xc3\xb5igeusklikud kuulusid esialgu Uruste kogudusse. Oma kogudus avati 1861. aastal. Jumalateenistusi toimetati talutubades ja hiljem juba koolimaja saalis. Kujusein (ikonostaas) paigutati samuti esialgu koolimajja. 1890. aastal kuulus kogudusse 1290 ja 1939. aastal 901 liiget. N\xc3\xb5ukogude okupatsiooni ajal kogudust ei suletud, kuid alates 1945. aastast on kogudust hooldanud preestri kohuset\xc3\xa4itjad.\n_START_SECTION_\nJ\xc3\xb5\xc3\xb5pre kirik\n_START_PARAGRAPH_\nKirik ehitati aastail 1876\xe2\x80\x931879 ja p\xc3\xbchitseti 8. septembril 1879 Riia ja Miitavi piiskopi Filareti poolt p\xc3\xbcha suurkannataja Georgiuse auks. Kirikul on kaheksatahuline kellatorn ja kaheksatahuline haritorn.1998. aastal kanti kirik Kultuurim\xc3\xa4lestiste riiklikku registrisse._NEWLINE_T\xc3\xa4nap\xc3\xa4eval kasutab kirikut EA\xc3\x95K J\xc3\xb5\xc3\xb5pre P\xc3\xbcha Suurkannataja Georgiuse kogudus.\n_START_SECTION_\n\xc3\x95igeusu koolid\n_START_PARAGRAPH_\nUsuvahetusliikumise algusj\xc3\xa4rgus, 25. aprillil 1845 kinnitas Venemaa keiser instruktsiooni, mis n\xc3\xa4gi ette usuvahetajatele \xc3\xb5igeusu kirikute juures kihelkonnakoolide asutamist. J\xc3\xb5\xc3\xb5pre kihelkonnakool asutati 1878. aastal, samuti abikool (1875), Saare abikool (1881\xe2\x80\x931909). Need koolid suleti 1918. aastal.\n_START_SECTION_\nKalmistud\n_START_PARAGRAPH_\nJ\xc3\xb5\xc3\xb5pre \xc3\xb5igeusklikke on maetud Uruste \xc3\xb5igeusu kalmistule, mis rajati 1850. aastal, samuti Audru ja J\xc3\xb5\xc3\xb5pre \xc3\xb5igeusu kalmistutele.'